Folketing
1998-04-23

Derfor er det også vigtigt, at vi hører på bl.a. Enhedslisten og andre partier, der har vægtige synspunkter i denne debat. I Dansk Folkeparti er vi også af den opfattelse, at der er sket en dårlig orientering af Folketinget i forbindelse med det her. Vi synes, det er rimeligt, at Folketinget får ordentlig besked om forhandlingslinjen og udviklingen i forhandlingerne, som jo er vældig vigtige for mange virksomheder og også for Danmark i forbindelse med det internationale samarbejde. Vi synes, Danmark fortsat skal være en aktiv partner i Den Multilaterale Aftale om Investeringer, og vi mener også, det er vigtigt, at man fremover får nogle internationale spilleregler for investeringerne her i verden. Vi mener også, det er vigtigt, og her er vi enige med De Konservative, at aftalen også kommer til at omfatte ulandene. Det er kun gennem handel og investeringer, at ulandene på sigt kan komme op på det niveau og den levestandard, vi har i Danmark. Alt andet er spildte muligheder i ulandene, og derfor er det vigtigt, at ulandene kommer med i aftalen om investeringer.